[]

ส่วนที่ 1

ข้อมูลสรุป (Executive Summary)

  บริษัท เชอร์วู้ด เคมิคอล จำกัด มหาชน (“บริษัทฯ”)
  ประกอบธุรกิจผลิตและจำหน่ายเคมีภัณฑ์ที่ใช้ในบ้านเรือน ในอุตสาหกรรม สาธารณสุขชุมชน
  และเคมีภัณฑ์เพื่อการเกษตรกรรม ก่อตั้งขึ้นเมื่อวันที่ 1 ธันวาคม 2538 ด้วยทุนจดทะเบียน 30
  ล้านบาท โดยกลุ่มบริษัท ทีโอเอ เพ้นท์ (ประเทศไทย) จำกัด
  ซึ่งประมูลซื้อธุรกิจเคมีเคหะภัณฑ์บางส่วนจากบริษัทเชลล์แห่งประเทศไทย
  ประกอบด้วยกลุ่มผลิตภัณฑ์ป้องกันและกำจัดปลวกเชลล์ไดร้ท์ (Shelldrite)
  ผลิตภัณฑ์ทำความสะอาดอเนกประสงค์ทีโพล์ (Teepol) แชมพูสุนัขเชนการ์ด (Chaingard)
  กลุ่มสารกำจัดแมลงสาธารณสุขชุมชนวาโปน่า (Vapona)
  และน้ำยาฉีดหรือแช่รักษาเนื้อไม้ดีวาเทิร์น (Devatern) บริษัทฯ
  เริ่มรับโอนกิจการและดำเนินธุรกิจตั้งแต่เดือนมิถุนายน 2539
  โดยมีทีมงานเคมีเคหะภัณฑ์ของบริษัทเชลล์แห่งประเทศไทยเป็นผู้บริหารและต่อมาได้เข้าร่วมเป็นผู้ถือหุ้น
  ในช่วงปี 2544 บริษัทฯ ได้เริ่มแผนงานการเปลี่ยนเครื่องหมายการค้าของผลิตภัณฑ์
  “เชลล์ไดร้ท์” เป็น “เชนไดร้ท์” เมื่อสิทธิการใช้เครื่องหมายการค้าเชลล์ไดร้ท์สิ้นสุดลง
  ต่อมาเมื่อธุรกิจขยายตัวขึ้นบริษัทฯ ได้ดำเนินการเพิ่มทุนจดทะเบียนเป็น 60 ล้านบาท และ 120
  ล้านบาทตามลำดับ และ เมื่อวันที่ 9 เมษายน 2547 บริษัทฯ
  ได้จดทะเบียนแปรสภาพเป็นบริษัทมหาชนจำกัด และเพิ่มทุนจดทะเบียนจาก 120 ล้านบาท เป็น
  150 ล้านบาท โดยการนำหุ้นสามัญใหม่เสนอขายให้กับประชาชนทั่วไปพร้อมกับนำบริษัทฯ
  เข้าจดทะเบียนในตลาดหลักทรัพย์ใหม่
  และเริ่มทําการซื้อขายหุ้นสามัญเพิ่มทุนในตลาดหลักทรัพย์แห่งประเทศไทย เมื่อวันที่ 18 ตุลาคม
  2547

ปัจจุบันบริษัทฯ มีผลิตภัณฑ์วางจำหน่ายอยู่มากกว่า0 100 ผลิตภัณฑ์ ภายใต้ 92
เครื่องหมายการค้าจดทะเบียน ซึ่งแบ่งตามการใช้โดยผู้บริโภคได้เป็น 4 กลุ่ม ดังนี้

1.  ผลิตภัณฑ์รักษาเนื้อไม้ (Wood Preservatives) ใช้ทาไม้ป้องกันปลวก มอด และแมลงอื่นๆ
    ที่เจาะทำลายไม้ รวมทั้งรักษาเนื้อไม้จากเชื้อราทำลายไม้

2.  ผลิตภัณฑ์ป้องกันและกำจัดแมลง (Insecticides) ใช้ป้องกันและกำจัดแมลงต่างๆ
    ทั้งในบ้านเรือนและในสาธารณสุขชุมชน

3.  ผลิตภัณฑ์ทำความสะอาด (Sanitary and Cleanser) ใช้ทำความสะอาดอเนกประสงค์
    รวมถึง น้ำยาล้างจานชาม เจลล้างมือแบบไม่ต้องใช้น้ำ ผลิตภัณฑ์เพื่อสุขอนามัยของสุนัข
    แชมพูขจัดเหา และผลิตภัณฑ์ฆ่าเชื้อและกำจัดกลิ่น

4.  ผลิตภัณฑ์อื่น มีอยู่หลายประเภทคือ ผลิตภัณฑ์เคมีเกษตร เช่น
    ผลิตภัณฑ์ป้องกันและกำจัดแมลงศัตรูพืช สารจับเปียกใบ และผลิตภัณฑ์ปุ๋ยเกล็ดและอาหารเสริม
    เป็นต้น ส่วนผลิตภัณฑ์ที่เป็นผู้แทนจำหน่ายโดยเป็นผู้นำเข้าเช่น
    เหยื่อพิษสำเร็จรูปสำหรับกำจัดหนู และเหยื่อพิษสำหรับกำจัดแมลงสาบ

ปัจจุบันบริษัทฯ มีโรงงานที่นิคมอุตสาหกรรมเวลโกรว์ ในปี 2550 มีกำลังผลิตประมาณ 9.504
ล้านลิตรต่อปี บริษัทฯ
มีเป้าหมายการดำเนินธุรกิจของบริษัทที่จะผลิตและพัฒนาผลิตภัณฑ์ที่มีคุณภาพสูงแก่ผู้บริโภคอย่างต่อเนื่อง
ด้วยระบบการดำเนินงานที่มีประสิทธิภาพ ซึ่งมีการรับรองโดยระบบมาตรฐานสากล ISO 9001
ระบบการจัดการสิ่งแวดล้อม ISO 14001
และระบบการผลิตตามหลักเกณฑ์ที่ดีในการผลิตวัตถุอันตราย (GMP)

บริษัทฯ ต้องดำเนินงานภายใต้ปัจจัยแวดล้อมทางเศรษกิจและการตลาดที่เปลี่ยนแปลงอย่างรวดเร็ว
ก่อให้เกิดความเสี่ยงที่สำคัญซึ่งอาจกระทบกับการดำเนินธุรกิจ ได้แก่
ความเสี่ยงที่เกิดจากการพึ่งพาผู้แทนจำหน่ายรายใหญ่ ความเสี่ยงด้านความผันผวนของราคาวัตถุดิบ
ความเสี่ยงจากการเปลี่ยนแปลงอัตราแลกเปลี่ยน ความเสี่ยงจากการเปลี่ยนแปลงอัตราดอกเบี้ย
และความเสี่ยงจากการออกสินค้าใหม่ ซึ่งสามารถอ่านรายละเอียดความเสี่ยงทั้งหมดได้ที่หัวข้อ
ปัจจัยเสี่ยง ส่วนที่ 2.1 หน้า 6

การเมืองที่ไม่เสถียรยังคงส่งผลต่อเนื่องจากปีก่อนจนถึงสิ้นปี 2550
รวมถึงเหตุการณ์ความไม่สงบทางภาคใต้ และราคาน้ำมันที่เพิ่มสูงขึ้นอีกในช่วงครึ่งปีหลัง
ทำให้ผู้บริโภคระมัดระวังการใช้จ่ายมากยิ่งขึ้นอีก ตลาดสินค้าอุปโภคจึงขยายตัวอย่างจำกัด
หรือหดเล็กลงในบางกลุ่มสินค้า การแข็งค่าของเงินบาทในช่วงต้นปี 2550
เป็นผลให้ต้นทุนวัตถุดิบที่นำเข้าโดยตรงลดลง และมาตรการการลดต้นทุนด้วยการเพิ่มประสิทธิภาพ
ส่งผลให้ต้นทุนสินค้าลดลงในช่วงครึ่งปีแรก
กำไรสุทธิในช่วงครึ่งปีแรกจึงเพิ่มขึ้นจากปีก่อนหน้าถึงร้อยละ 51
แม้ราคาน้ำมันจะกลับเพิ่มสูงขึ้นอีกในช่วงครึ่งปีหลัง
กำไรสุทธิทั้งปีโดยรวมก็ยังเพิ่มขึ้นจากปีก่อนในระดับสูงต่อเนื่องจากครึ่งปีแรก

ภาวะการแข่งขันในตลาดสินค้าอุปโภคในปี 2550 ยังคงรุนแรงดังเช่นทุกปีที่ผ่านมา
โดยในแต่ละผู้ผลิตต่างๆ ต้องการรักษาส่วนแบ่งทางการตลาดและขยายส่วนแบ่งทางการตลาดของตน
โดยมีสื่อโฆษณาทางโทรทัศน์ วิทยุ และอื่นๆ ตลอดทั้งปี เพิ่มช่องทางการกระจายสินค้าให้มากที่สุด
จัดรายการส่งเสริมการขายให้กับร้านค้าและผู้บริโภค มีการแข่งขันในด้านราคาขายปลีก ลดราคา
ของแถม และขณะเดียวกันยังมีการออกผลิตภัณฑ์ใหม่ของผู้ผลิตต่างๆ เพื่อเข้ามาแข่งขันมากขึ้น

ท่ามกลางภาวะที่ไม่เอื้อต่อตลาดสินค้าอุปโภคในปี 2550 บริษัทฯ
ยังคงต้องมุ่งเน้นการออกสินค้าใหม่สู่ตลาดในฐานเดิม
ที่ใช้ศักยภาพการกระจายสินค้าของผู้แทนจำหน่าย
ภายใต้เครื่องหมายการค้าเดิมที่เป็นที่ยอมรับของผู้บริโภคมานานนับกว่า 20 ปี
และยังคงส่งเสริมการขายผลิตภัณฑ์ที่ออกใหม่ในปีก่อนหน้าอย่างต่อเนื่อง
รวมถึงเตรียมความพร้อมเพื่อส่งออกไปยังตลาดต่างประเทศ

ในส่วนของตลาดบ้านที่อยู่อาศัยระดับสูงและการก่อสร้างทั่วไปในปี 2550 มีระดับอัตราการเติบโตดี
อันเป็นผลจากการลดลงของระดับอัตราดอกเบี้ยตลอดทั้งปี
ซึ่งมีส่วนช่วยรักษาระดับการขายผลิตภัณฑ์รักษาเนื้อไม้และผลิตภัณฑ์ป้องกันปลวกและแมลงใต้ดินให้เพิ่มสูงขึ้น
นอกจากนี้
จากภาวะดังกล่าวส่งผลดีต่อตลาดการขายไปยังบริษัทรับจ้างกำจัดแมลงที่ให้บริการกับโครงการก่อสร้างขนาดใหญ่ที่มีการก่อสร้างเพิ่มขึ้นจากปีก่อนมากกว่าร้อยละ
10
แต่หากพิจารณาภาวะการแข่งขันจะค่อนข้างรุนแรงมากเนื่องจากมีผู้ผลิตผลิตภัณฑ์กำจัดแมลงทางการเกษตรพยายามเข้ามาแย่งชิงส่วนแบ่งทางการตลาดในกลุ่มบริษัทรับจ้างกำจัดแมลงหลายราย
รวมทั้งจากการเปิดเสรีทางการค้าทำให้ผู้ผลิตจากต่างประเทศเข้ามาทำตลาดโดยตรงมากขึ้น

ผลการดำเนินงานสำหรับปี 2550 บริษัทฯ มีรายได้จากการขายในปี 2550 เท่ากับ 670.95
ล้านบาท สูงกว่ารายได้จากการขายในปี 2549 ที่มียอดขายเท่ากับ 596.89 ล้านบาท
หรือเพิ่มขึ้นร้อยละ 12.41
ส่วนหนึ่งเป็นผลจากการเพิ่มประสิทธิภาพการกระจายสินค้าของผู้แทนจำหน่าย
และการปรับการขายสู่ตลาดที่ขายตรงให้บริษัทรับจ้างป้องกันและกำจัดแมลง
บริษัทรับจ้างทำความสะอาด ตลาดอุตสาหกรรม ตลาดเคมีเกษตร ตลาดเคมีสาธารณสุขชุมชน
ที่มียอดขายขยายตัวต่อเนื่อง วัตถุดิบหลักที่นำมาใช้ในการผลิตสินค้านำเข้ามาจากต่างประเทศ
ประกอบกับค่าเงินบาทที่แข็งตัว จึงส่งผลให้ต้นทุนขายลดลงจากปีก่อน
ค่าใช้จ่ายในการขายและบริหารเพิ่มขึ้นจากปีก่อนหน้า 15.79 ล้านบาท หรือคิดเป็นร้อยละ 13.58
ซึ่งค่าใช้จ่ายที่เพิ่มขึ้นโดยหลักเป็นเพราะค่าใช้จ่ายโฆษณาและส่งเสริมการขายต่างๆ เพิ่มขึ้น 8.8
ล้านบาทจากกลุ่มสินค้าเคมีอุปโภคในบ้านเรือน
นอกจากนั้นค่าใช้จ่ายเกี่ยวกับบุคลากรและการตลาดด้านเคมีเกษตรก็เพิ่มสูงขึ้นประมาณ 1.5
ล้านบาทเพื่อรองรับกับแผนการขยายตัวในตลาดเคมีเกษตร ทำให้มีกำไรสุทธิเท่ากับ 64.61
ล้านบาท เพิ่มขึ้นจากปีก่อน 23.23
ล้านบาทเมื่อเทียบกับปีก่อนเนื่องจากยอดขายที่ปรับตัวเพิ่มขึ้นอย่างมาก
ประกอบกับต้นทุนขายที่ลดลงจากการแข็งตัวขึ้นของค่าเงินบาทและราคาน้ำมันที่ลดลงในช่วงต้นปี ณ
วันที่ 31 ธันวาคม 2550 บริษัทมีสินทรัพย์รวม 569.72 ล้านบาท หนี้สินรวม 232.34 ล้านบาท
และส่วนของผู้ถือหุ้นรวม 337.39 ล้านบาท